  Майя Бывальцева Удмуртиын йӧскалык нылпи театръёслэн «Артэ» улосвылкуспо фестиваль-вожвылъяськоназы куриськонъёсты кутыны кутскизы. Ужрадэ асьме шаерысь но бускель улосвылъёсысь удмурт кылын спектакльёс пуктӥсь коллективъёс пыриськыны быгато. Со сярысь Калык творчествоя элькун юрт ивортӥз. «Артэ» фестиваль 11-тӥ оштолэзе Пичи Пургаын ортчоз. Куриськонъёсты 1-тӥ оштолэзёзь saravanowa.89@yandex.ru электрон почтае лэзёно. Фестивале пыриськисьёслэн арлыдзы - 17 аресозь. Нылпи театръёс спектакльёс, инсценировкаос, сценкаос, литературая но крезьгуръя композициос, монологъёс возьматыны быгато. Пуштроссэ эркын бырйыны яра. Вожвылъяськон кык номинациосъя мыноз: - театр миниатюраос (3-10 минутъем); - спектакльёс но литературая но крезьгуръя композициос (25 минутозь). Фестивальлэн валатэтэныз (положение) рос-просгес  тодматскыны луоз. «Артэ» фестиваль-вожвылъяськонэз ортчытъяны кичӧлтон Брангуртысь лулчеберет юртысь «Кузьыликар» нылпи театрлэн кивалтӥсез но режиссёрез Ольга Туктарева сётӥз. Ужрад удмурт йӧскалык лулчеберетлэсь пӧртэмлыксэ, йӧскалык нылпи коллективъёсты огазеян но соослы быгатонлыкъёссэс возьматыны луонлыкъёс кылдытон вылысь 2015-тӥ арысен радъяське. Тодэ вайытом, 2019-тӥ арын фестиваль-вожвылъяськонэ 17 коллективъёс пыриськизы. Тегъёс: Лулчеберет Театр Удмуртия фестиваль йӧскалыклулчеберет вожвылъяськон пиналъёс ПичиПурга удмуртъёс  